กฎกระทรวงกฎกระทรวงฉบับที่๙ (พ.ศ. ๒๕๒๗)ออกตามความในพระราชบัญญัติภาษีสรรพสามิตพ.ศ.๒๕๒๗ว่าด้วยหลักเกณฑ์วิธีการ และเงื่อนไขในการยกเว้นหรือคืนภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี------------------------- อาศัยอำนาจตามความในมาตรา๕ มาตรา ๑๐๐ วรรคหนึ่ง และมาตรา ๑๐๒ วรรคสอง แห่งพระราชบัญญัติภาษีสรรพสามิต พ.ศ. ๒๕๒๗รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ หมวด ๑ หลักเกณฑ์ วิธีการ และเงื่อนไขในการยกเว้นหรือคืนภาษี สำหรับสินค้าที่ส่งออกนอกราชอาณาจักร ข้อ ๑ผู้ประกอบอุตสาหกรรมผู้ใดประสงค์จะขอรับยกเว้นหรือคืนภาษีสำหรับสินค้าที่ส่งออกนอกราชอาณาจักรให้ยื่นคำขอต่ออธิบดีตามแบบที่อธิบดีกำหนด จำนวน ๒ ชุด พร้อมด้วยหลักฐานตามที่ระบุไว้ใบแบบคำขอดังกล่าว ข้อ ๒เมื่ออธิบดีสั่งให้ยกเว้นหรือคืนภาษีสำหรับสินค้าที่ส่งออกนอกราชอาณาจักรให้ผู้ประกอบอุตสาหกรรมแจ้งให้เจ้าพนักงานสรรพสามิตหรือพนักงานเจ้าหน้าที่ทำการตรวจสอบสินค้านั้นเพื่อความถูกต้องก่อนอนุญาตให้นำออกจากโรงอุตสาหกรรมหรือคลังสินค้าทัณฑ์บนโดยลงลายมือชื่อผู้ตรวจสอบไว้ในคำขอแล้วมอบให้แก่ผู้ประกอบอุตสาหกรรม อธิบดีอาจสั่งให้ประทับหรือแสดงเครื่องหมายแสดงการยกเว้นหรือคืนภาษีไว้ด้วยก็ได้ ข้อ ๓ก่อนส่งสินค้าดังกล่าวออกนอกราชอาราจักร ผู้ประกอบอุตสาหกรรมต้องให้เจ้าพนักงานสรรพสามิตหรือพนักงานเจ้าหน้าที่ปลายทางและพนักงานศุลกากร ณ ที่ส่งออกตรวจสอบและลงลายมือชื่อรับรองการส่งออกในคำขอ ข้อ ๔เมื่อได้ส่งสินค้าดังกล่าวออกนอกราชอาณาจักรแล้ว ให้ผู้ประกอบอุตสาหกรรมแจ้งการส่งสินค้าออกนอกราชอาณาจักรให้อธิบดีทราบภายใน๓๐ วัน นับแต่วันที่ส่งสินค้านั้นออกนอกราชอาณาจักรพร้อมด้วยหลักฐานที่เจ้าพนักงานตามข้อ๓ ได้ตรวจสอบและลงลายมือชื่อรับรองแล้ว ถ้าผู้ประกอบอุตสาหกรรมไม่ปฏิบัติตามวรรคหนึ่งให้ผู้ประกอบอุตสาหกรรมเสียภาษีสำหรับสินค้านั้นในอัตราภาษีที่ใช้บังคับในขณะที่นำสินค้าออกจากโรงอุตสาหกรรมหรือคลังสินค้าทัณฑ์บน ข้อ ๕ในกรณีขอยกเว้นภาษี ถ้าปรากฏว่าสินค้าดังกล่าวได้สูญหายหรือขาดจำนวนไปให้ผู้ประกอบอุตสาหกรรมเสียภาษีสำหรับสินค้านั้นตามชนิดและจำนวนที่สูญหายหรือขาดไปในอัตราภาษีที่ใช้บังคับในขณะที่นำสินค้าออกจากโรงอุตสาหกรรมหรือคลังสินค้าทัณฑ์บน เว้นแต่จะพิสูจน์ได้ว่าสินค้านั้นได้สูญหายหรือขาดจำนวนไปเพราะเหตุสุดวิสัย หมวด ๒ หลักเกณฑ์ วิธีการและเงื่อนไขในการขอรับคืนหรือยกเว้นภาษี สำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี ข้อ ๖ผู้ประกอบอุตสาหกกรมผู้ใดประสงค์จะขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีให้ยื่นคำขอต่ออธิบดีตามแบบที่อธิบดีกำหนด จำนวน ๒ ชุดพร้อมด้วยหลักฐานตามที่ระบุไว้ในแบบคำขอดังกล่าว ข้อ ๗การยื่นคำขอรับคืนภาษีสำหรับสินค้าตามมาตรา ๑๐๒ (๔) ให้ผู้ประกอบอุตสาหกรรมยื่นคำขอภายใน ๖๐วันนับแต่วันที่พนักงานศุลกากรได้ปล่อยให้ไปต่างประเทศแล้ว ถ้าผู้ประกอบอุตสาหกรรมไม่ปฏิบัติตามวรรคหนึ่งอธิบดีจะสั่งไม่คืนภาษีสำหรับสินค้านั้น ข้อ ๘เมื่ออธิบดีสั่งให้คืนหรือยกเว้นภาษีสำหรับสินค้าตามมาตรา ๑๐๒ (๑) หรือ (๒) ให้เจ้าพนักงานสรรพสามิตหรือพนักงานเจ้าหน้าที่ตรวจสอบสินค้านั้นเพื่อความถูกต้องก่อนอนุญาตให้นำออกจากโรงอุตสาหกรรมหรือคลังสินค้าทัณฑ์บน อธิบดีอาจสั่งให้ประทับหรือแสดงเครื่องหมายแสดงการคืนหรือยกเว้นภาษีไว้ด้วยก็ได้ ข้อ ๙เมื่อได้นำสินค้านั้นอกจากโรงอุตสาหกรรมหรือคลังสินค้าทัณฑ์บนแล้ว ผู้ประกอบอุตสาหกรรมต้องให้ส่วนราชการในราชการส่วนกลางราชการส่วนภูมิภาค หรือราชการส่วนท้องถิ่น องค์การสาธารณกุศลคณะทูตหรือองค์การระหว่างประเทศและกระทรวงการต่างประเทศลงลายมือชื่อรับรองการรับ หรือการใช้สินค้านั้นในคำขอแล้วแต่กรณี ข้อ ๑๐ ให้ผู้ประกอบอุตสาหกรรมแจ้งการนำสินค้าตามมาตรา ๑๐๒ (๑) หรือ (๒) ออกจากโรงอุตสาหกรรมหรือคลังสินค้าทัณฑ์บนแล้วแต่กรณีให้อธิบดีทราบภายใน ๓๐ วันนับแต่วันที่นำสินค้านั้นออกจากโรงอุตสาหกรรมหรือคลังสินค้าทัณฑ์บนพร้อมด้วยหลักฐานรับรองการรับสินค้านั้นตามข้อ ๙ ถ้าผู้ประกอบอุตสาหกรรมไม่ปฏิบัติตามวรรคหนึ่งให้ผู้ประกอบอุตสาหกรรมเสียภาษีสำหรับสินค้านั้นในอัตราภาษีที่ใช้บังคับในขณะที่นำสินค้านั้นออกจากโรงอุตสาหกรรมหรือคลังสินค้าทัณฑ์บน ข้อ ๑๑ การยื่นคำขอตามข้อ ๑ และข้อ ๖ และการแจ้งตามข้อ ๔ และข้อ ๑๐ ในกรุงเทพมหานครให้กระทำ ณ กรมสรรพสามิตในจังหวัดอื่นให้กระทำ ณ สำนักงานสรรพสามิตจังหวัดนั้น ๆ ให้ไว้ณ วันที่ ๑๙ พฤศจิกายน พ.ศ. ๒๕๒๗ สุธี สิงห์เสน่ห์ รัฐมนตรีช่วยว่าการ ฯรักษาราชการแทน รัฐมนตรีว่าการกระทรวงการคลัง------------------------------------------------------------------------------------------------------หมายเหตุ :-เหตุผลในการประกาศใช้กฎกระทรวงฉบับนี้ คือ โดยที่มาตรา ๑๐๐ วรรคหนึ่ง แห่งพระราชบัญญัติภาษีสรรพสามิต พ.ศ. ๒๕๒๗ บัญญัติให้สินค้าที่ส่งออกนอกราชอาณาจักรได้รับยกเว้นหรือคืนภาษีตามหลักเกณฑ์ วิธีการและเงื่อนไขที่กำหนดในกฎกระทรวง และมาตรา ๑๐๒ วรรคสองแห่งพระราชบัญญัติให้การขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีต้องปฏิบัติตามหลักเกณฑ์วิธีการ และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้[รก.๒๕๒๗/๑๖๙/๓๙พ/๑๙ พฤศจิกายน ๒๕๒๗] พุทธชาด/แก้ไข ๐๘/๑๐/๔๕ A+B(C)